Tirsdag klokken 13 vil regeringen fremsætte lovforslaget om at afskaffe store bededag som helligdag. Afskaffelsen af helligdagen er et forsøg på at øge arbejdsudbuddet og øge indtægterne til statskassen. Forslaget har vakt stor debat og protester fra flere sider. Blandt andet 3F Aalborg, som mener, det er et brud på den danske model. Særligt nordjyder er imod afskaffelsen. Det viser de kommunale tal for, hvem der har skrevet under på at bevare store bededag på underskriftssiden bevarstorebededag.dk. Nordjyske kommuner mest imod Det samlede antal underskrifter var fredag på godt 356.000. Dykker man ned i tallene for kommunerne, hvor antal underskrifter er sat i forhold til befolkningstallet, vil man opdage, at især 'vandkantskommunerne' og i særdeleshed kommunerne i Nordjylland er imod forslaget. I Brønderslev Kommune har 3100 skrevet under på forslaget om at bevare store bededag. Det svarer til 13,6 procent af kommunens samlede befolkningsgruppe i alderen 15 til 66 år. Procentmæssigt er andelen kun højere i Lolland Kommune og Guldborgsund Kommune. I en top 10 over flest underskriftsindsamlinger, set i forhold til indbyggertal, er hele fem nordjyske kommuner at finde. Lavest på listen finder man Gentofte, der har indsamlet 2194 underskrifter, svarende til 4,7 procent af indbyggerne.

Opsummering:
Tal fra en underskriftsindsamling viser, at særligt nordjyder er imod afskaffelsen.